Patrik Carlsson

Patrik Karl Gunnar Carlsson (s. 3. marraskuuta 1987 Kungälv, Ruotsi) on ruotsalainen jääkiekkoilija, joka pelaa SHL-joukkue Frölunda HC:ssä. Hän on pelipaikaltaan keskushyökkääjä, mutta osaa pelata myös laidassa.

Pelityyli
Elite Prospects -sivuston Erik K. Pirin mukaan Carlsson on älykäs hyökkääjä, joka osaa pelata monipuolisesti eri hyökkääjän rooleja. Pirin mukaan hän on nopea hyökkääjä, jolla on myös korkea lähtönopeus. Carlsson hoitaa sentterinä pelatessaan myös vastuunsa puolustuspäässä. Pirin mukaan hän on enemmän syöttäjä kuin maalintekijä ja voisi laukoa enemmän.

Ura

Seuraura
Carlsson on Kungävls IK:n kasvatti. Hän siirtyi juniorina sittemmin Frölunda HC:hen. Carlsson voitti seurassa J18 Allsvenskanin mestaruuden vuosina 2004 ja 2005. Kauden 2004–2005 päätteeksi hän voitti myös J20 SuperElitin mestaruuden. Kaudella 2005–2006 Carlsson oli Frölundan J20-junioreiden kolmanneksi paras maalintekijä ja neljänneksi paras pistemies tehoilla 18+14=32. Hän jakoi koko SuperElitin pudotuspelien maalipörssin voiton joukkuetoverinsa Viktor Stålbergin kanssa kuudella osumallaan. Carlsson voitti kauden päätteeksi SuperElitin hopeaa. Hän debytoi samalla kaudella myös Frölundan Elitserien-joukkueessa. Carlsson pelasi siellä ensimmäisen virallisen ottelunsa Venäjän Pietarissa järjestetyssä Euroopan seurajoukkueiden mestaruusturnauksessa 6. tammikuuta 2006 sveitsiläistä HC Davosia vastaan. Hän pelasi turnauksessa kaksi ottelua ilman tehopisteitä. Carlsson teki Elitserien-debyyttinsä turnauksen jälkeen 12. tammikuuta 2006 vieraissa HV71:tä vastaan, jolloin hän teki myös Elitserien-uransa avausmaalin ja keräsi yhden syöttöpisteen. Kaikkiaan Carlsson pelasi liigassa kauden aikana 12 runkosarjaottelua tehopistein 2+3=5 ja viisi playoff-ottelua ilman tehopisteitä. Hän voitti kauden päätteeksi Elitserien-hopeaa.

Toukokuussa 2006 Carlsson teki Frölundan kanssa vuoden mittaisen Elitserien-sopimuksen. Hän pelasi joukkueessa kaudella 2006–2007 16 runkosarjaottelua ilman tehopisteitä. Carlsson pelasi miesten pelejä myös 15 ottelun verran lainalla HockeyAllsvenskan-joukkue Växjö Lakers HC:n. Kevätkautensa hän vietti lähinnä Frölundan J20-junioreissa, jossa Carlsson voitti kauden päätteeksi J20 SuperElitin mestaruuden. Kaudeksi 2007–2008 hän siirtyi kaksivuotisella sopimuksella Lakersin Allsvenskan-joukkueeseen. Toisella sopimuskaudellaan 2008–2009 Carlsson oli Kvalserienissä joukkueen paras pistemies ja syöttäjä tehoilla 2+7=9. Lakers jäi kuitenkin Kvalserienin päätteeksi ilman sarjanousua. Kaudeksi 2009–2010 hän siirtyi jatkamaan Allsvenskan-uraansa kaksivuotisella sopimuksella Leksands IF:n riveihin. Carlsson oli joukkueen neljänneksi paras pistemies tehoilla 10+24=34. Leksand eteni aina Kvalserieniin saakka, mutta jäi kuitenkin ilman sarjanousua.

Carlsson ei pelannut Leksandissa enää toista sopimuskauttaan, vaan siirtyi kaudeksi 2010–2011 kaksivuotisella sopimuksella Elitserien-joukkue Södertälje SK:hon. Hänen ensimmäinen kokonainen Elitserien-kautensa toi 54 runkosarjaottelussa tehot 10+16=26 ja kymmenessä Kvalserien-ottelussa tehot 1+3=4. Södertälje putosi kauden päätteeksi Allsvenskaniin. Carlsson jätti joukkueen kauden jälkeen ja teki vuoden mittaisen sopimuksen HV71:n Elitserien-joukkueen kanssa kaudeksi 2011–2012. Södertälje kritisoi ennen siirtoa Carlssonia ja hänen agenttiaan ankarasti omalla kotisivullaan. Seuran mukaan Carlssonin sopimus HV71:n kanssa rikkoi hänen Södertäljen kanssa tekemänsä sopimuksen käytäntöä. Lopulta Carlssonin ja Södertäljen sopimuskiista ratkesi elokuussa 2011 kurinpitolautakunnan päätöksellä ja myös Ruotsin jääkiekkoliitto hyväksyi siirron.

Kaudella 2012–2013 Carlsson oli pudotuspeleissä HV71:n paras maalintekijä Johan Lindströmin kanssa kolmella osumallaan. Helmikuussa 2013 hän teki joukkueen kanssa kaksivuotisen jatkosopimuksen. Kaudella 2013–2014 Carlsson teki Ruotsin pääsarjatason yhden kauden piste-ennätyksensä tehoilla 15+12=27, joilla hän jakoi HV71:n sisäisen maalipörssin voiton William Karlssonin kanssa ja sisäisen pistepörssin neljännen sijan Erik Christensenin kanssa. Kaudeksi 2015–2016 Carlsson siirtyi kaksivuotisella sopimuksella Frölunda HC:hen. Hän voitti sekä Ruotsin-mestaruuden että Mestarien liigan mestaruuden. Kaudella 2016–2017 Carlsson voitti Frölundan sisäisen tehotilaston lukemalla +19. Hän voitti taas CHL:n mestaruuden.

Kaudeksi 2017–2018 Carlsson siirtyi vuoden mittaisella sopimuksella SM-liigajoukkue Helsingin IFK:hon. 3. lokakuuta 2017 hän onnistui tekemään kypärätempun CHL-ottelussa vieraissa puolalaista Cracovia Krakówia vastaan. Carlssonin ensimmäinen osuma syntyi alivoimalla ja kolmas osuma ylivoimalla. Hän sai HIFK:n 0–6-voittoon päättyneessä ottelussa myös syöttöpisteen Niklas Nordgrenin tekemään maaliin. Carlsson oli lopulta CHL:ssä HIFK:n paras maalintekijä viidellä osumallaan. SM-liigan pudotuspeleissä hän oli joukkueen paras maalintekijä sekä jakoi sisäisen pistepörssin voiton Jarkko Malisen ja Juha-Pekka Haatajan kanssa tehoilla 5+5=10. Viidennessä puolivälieräottelussa 28. maaliskuuta 2018 vieraissa JYPiä vastaan Carlsson onnistui tekemään neljä maalia ja hän sai myös syöttöpisteen oltuaan kakkossyöttäjänä Joonas Raskin maaliin. Carlssonin neljäs osuma ratkaisi HIFK:lle 6–7-voiton ensimmäisessä jatkoerässä ajassa 79.46 ja vei joukkueen ottelusarjassa 3–2-johtoon. HIFK eteni välieriin lopulta otteluvoitoin 4–2. Kimmo Salminen valitsi Carlssonin ottelun Alumnien tähtien ykköstähdeksi. Hän voitti kauden päätteeksi SM-pronssia.

Carlsson palasi kaudeksi 2018–2019 kotimaahansa ja Frölunda HC:n riveihin kolmivuotisella sopimuksella. Hän oli joukkueen neljänneksi paras pistemies tehoilla 12+18=30. Pudotuspeleissä Carlsson jakoi koko SHL:n tehotilaston voiton Djurgårdens IF:n Jesper Petterssonin kanssa lukemalla +11. Kuudennessa finaaliottelussa 2. toukokuuta 2019 vieraissa Djurgårdens IF:ää vastaan hän onnistui tekemään kolme syöttöpistettä, kun Frölunda voitti Ruotsin-mestaruuden lukemin 6–2. Carlsson voitti kauden aikana myös CHL:n mestaruuden.

Maajoukkueura
Carlsson on pelannut Ruotsin A-maajoukkueessa 12 ottelua tehden yhden syöttöpisteen. Hän teki A-maajoukkuedebyyttinsä Euro Hockey Challengessa 3. huhtikuuta 2013 Oskarshamnissa Slovakiaa vastaan. Carlsson merkittiin Ruotsin kakkosketjun vasempaan laitaan William Karlssonin ja Nicklas Danielssonin viereen. Hän on pelannut myös 11 nuorten ja viisi poikien maaottelua.

Tilastot

Lähteet

Viitteet

Ruotsalaiset jääkiekkoilijat
Frölunda HC:n pelaajat
Vuonna 1987 syntyneet
Elävät henkilöt